khistorydata/jeongjo-sjw-relations huggingface dataset:
정조 23년
己未五月十二日辰時上御重熙堂左承旨左副承旨右副承旨入侍時左承旨洪義浩左副承旨鄭尙愚右副承旨沈象奎記事官金啓溫李存秀洪奭周抄啓文臣金近淳金履載申絢金熙洛姜浚欽以次進伏訖上曰承旨分書判付而令翰注及諸文臣另謄一本也義浩等分書上曰文案判付隨其寫出這這出給該曹以爲擧行之地可也命書榻敎曰承旨房仍左承旨爲推考房又命書榻敎曰未肅拜兵曹堂上許遞令該曹口傳差出義浩曰各司草記批旨之下各司吏隨卽謄頒例也而今因吏曹草記事査問則初九日所下守令催促草記批旨初不謄去以致擧行之稽滯事極駭然該吏今方自本院科罪而常時不能察飭之失不可無警吏曹行公堂上竝推考何如上曰依爲之出擧條象奎曰刑曹罪人李潤廷粘連啓目年月之下不塡日字奏御文字何等愼重而有此不察誠甚未安當該修啓堂上竝從重推考何如上曰依爲之出擧條存秀曰檢書官李旭秀時無職名令該曹口傳付軍職冠帶常仕何如上曰依爲之出擧條分書判付訖命退諸臣以次退出
정조 23년
己未五月十二日戌時上御重熙堂坐直承旨入侍刑曹堂上同爲入侍時左副承旨鄭尙愚記事官金啓溫李存秀洪奭周刑曹參議丁若鏞以次進伏訖命書傳敎曰推考房承旨入侍左承旨洪義浩進伏上命書刑曹李昌麟文案判付訖敎若鏞曰該曹之直擬律名大是不審依判下擧行可也又敎曰今此召見非爲文案事也西邑遞歸後欲一詢海西宿弊而未果如有所聞見詳奏可也若鏞曰臣於支勅勘簿事竊有愚見敢此仰達矣海西支勅文書方張磨勘而戊申定例不無疎略有難依據故各邑文書磨勘之際或有參差之弊且丙辰勅奇時各種應入各邑無不措備而勅行停止之後惟修理丹靑之價略許會減其外冬樣雜物只令營勘而不許京勘故各邑勅需錢會在之數不免有虛留而丙辰措備之物今番支勅時率多不用者下記旣不可疊施則營邑相持添削難於得中臣意則定例中各邑一勅需分定之數旣已裁酌而劃給者也揆以事面一番劃給之後監營之不問出入實合信令之道今番支勅時茶啖等物雖有除減者區別熟正與否折半或三分一會減則所除之數不甚夥然而丙辰未勘之簿使之以此補用恐爲合當各邑支勅文書毋論營勘京勘都不擧論而只以定例劃給之元錢全數會減則設有若干加下在各邑實爲簡便除弊之道故敢此仰陳矣上曰爾旣新從支勅之邑上來右相亦以遠接使必知事情出擧條啓下後與右相商議從便指一行會兩西俾無勘簿前未及之弊明日以後値齋不必更爲稟處使之直爲分付可也出擧條若鏞曰臣在海西時椒島屯牛事旣有所聞故敢此仰達矣當初設鎭時募民入耕給牛幾頭使之蕃息而中年以來自司僕計牛徵犢按年添數每一隻十五兩式作錢以來而甲辰冬牛案不過四十七隻矣昨年案錄爲二百二十一隻載錄於島民十一名之下每名責牛二十三四隻其實民無一名之生存牛無一隻之見在徵隣徵族蔓及陸地故監司李義駿自備錢數千兩欲贖一島之牛而有志未就今若下詢該寺使之往復該道從長革弊則不但一島之蒙惠西沿諸邑之民擧將免蔓及之患矣上曰向於海西所在御廳牛亦有如許之弊有決處者出擧條令該寺草記回啓以爲除弊之地可也出擧條命退諸臣以次退出
정조 23년
行都承旨李集斗生左承旨洪義浩坐右承旨金翰東坐直左副承旨鄭尙愚坐直右副承旨沈象奎內閣直同副承旨徐英輔坐注書柳台佐仕直金啓溫仕事變假注書弼聖賚仕
정조 23년
傳于沈象奎曰承旨入侍
정조 23년
金翰東以禮曹言啓曰弘文館修撰尹益烈上疏批旨內省疏具悉以今夙夜望雨之心何待疏請而先令畿邑始之者蓋以備例則近於瀆褻分行則或可專一也畿伯狀本來到可以知擧行之如何京中則令該曹問于大臣稟處事批下矣謹依批旨內辭意發遣郞廳問議于時原任大臣則議政府左議政臣李秉模以爲人無智愚賢不肖而惜乾望霈之情皆出於無所爲之誠心伏況仰體憂勤之聖念俯聽渴悶之輿論豈或全無料量於圭幣之早晩哉參以今年節候採之近鄕物情姑且大小靜俟俟至望後數日而擧行恐合事天以實之道而儒臣疏陳旣出重農之意臣何敢臆斷乎伏惟上裁云議政府右議政臣李時秀以爲近日惜乾已涉數旬海西關東及漢北諸邑間得鋤犁之澤而自漢以南一直漠然聖心焦勞夙宵憧憧此時求雨之道宜無所不用其極而兩麥則今幾登場秧節則農家例以夏至爲期夏至尙餘七日方寸之孚應不日是俟畿邑則已有先始之命而京中則事體尤重更待望後稟旨擧行似爲得宜矣云行判中樞府事臣沈煥之以爲天人相應之妙只在一心之流通而聖王與天地合其德凡有所祈何等乎植璧備物以爲禮乎今當憫旱伏想聖心之默禱久矣況弭災之道以修德行政爲本而桑林之責躬當次之臣之愚意竊謂祈雨祭依禮典以時設行爲宜云矣大臣之議如此上裁何如傳曰依沈判府事議施行可也
정조 23년
沈象奎以備邊司言啓曰頃因忠淸道暗行御史申絢書啓別單所論華城事宜六條謄送該留守處爛加講究待其上來臣等更爲面商後稟處事覆奏蒙允矣取見其別單則其一華城五屬邑親軍衛聞風爭先惟恐見漏壯勇軍當者無厭避之意見者有歆慕之心長樂隊之替番於外營者比之當初束伍等軍便歇懸絶而憚於趨新者或曰歲納二三兩之錢不願當寒入番蓋屬邑長樂隊旣是新設姑未經番守令不能洞曉使知減額之由昔苦今歇之所以然故知之者則感頌無已不知者則以爲反不如前日之爲便五邑中龍仁撫諭之方勤幹入於隊伍者無不聳動始興簽丁之政綜詳無吏胥作奸之弊煙役亦爲一一完文頉給而隊軍多不知番期之早晩至以相妨於農時爲憂安山隊軍頗稱精抄他軍役之兒弱見充者皆得蒙頉而該倅敎鍊之政生疎軍情多以立番時多有所費爲慮則可見其不能一一洞諭振威疤定之時隊軍頗稱便歇果川當初簽丁不無侵擾之端旣簽之後煙戶雜役姑多不爲頉給故民或稱冤合有別立科條令守臣更加察飭劃卽釐正事也其一華城還穀除耗實無前之惠澤而分糶捧稅吏胥輩之操縱居多面里任之顔私爲拘分糶時不願受者納錢而圖免願受者隨賂而存拔捧稅時所謂將差分往各面奪取牛馬及釜鼎繹騷民間嚴加操束申明禁飭外帑庫所納大同米一石所入爲三十斗而他庫轉相視倣所捧之穀常多倍入此爲華民至切之弊此後則勿爲輪回於各面通融分排於一邑使一戶所納不過一二升則雖各別擇捧必不過三四升如是定式恐合事宜事也其一迎華垌決渠之其引水只許注秧之處不許付種之處頗有稱冤垌水未竭之前盡爲均蒙其利且農民專恃還穀以爲農作之糧此時卽麥嶺之巡而分還之不實比前更甚頗有怨言此後則以精實之穀別爲儲置爲此時分給之資事也其一西垌新築處民畓犯入者以解卜例計其斗數竝給歇價或受三分二價或受半價此役旣是爲民蒙利之擧不可使一民有向隅之嘆垌下之田將爲作畓春初禁其種麥晩雖許播而仍至失農亦不無怨之者是役旣畢雇手之無恒業者或有竊發之慮宜有申飭預防之道迎華驛村虛戶爲五六家華城吏校買得馬戶田者身在城內驛村則雖有結構之名初無來接之事馬匹之散置城內者亦爲四五匹每致臨時窘束位田則散在安城龍仁陽城陽智等處旣無近地相換之道又多賭地先賣之處無以資生營屬侵徵不一而足宜有別般措處事也其一始興桃花撥站校卒勒奪居民之柴場而其中無文券處則無一辭見奪有文券處亦有見奪者官令分半刈取其應稅亦令分半備納而柴草偏歸撥站稅納專責本主其空閑無主之處則量宜成給立案以爲撥站柴草之資其外竝爲還給於居民恐合事宜華城北門外五里程之地前有人戶三四家而每於官屬出待之時侵撓多端漸次撤去今只有植木山直一家而難於獨當亦將撤去云官屬作弊在所嚴禁彌勒堂柳川等站幕有司計其來宿行人之數徵出每人一文或二文於各其站主以爲討捕校卒及往來驛夫之酒債站舍之人以此爲苦亦宜痛禁鷺梁鎭下居民自前屬於果川吏奴之契房而所謂里正價米及夫牙兵新役雜役竝頉之後猶復如前徵責鎭還之外疊受邑還亦爲難支之端而鎭民皆願依他鎭例所居之面永屬於本鎭更勿相關於本縣而果川旣是至小之邑雖難更減一面鎭下數三洞里則依願移屬似合事宜事也其一華城物價甚貴生理極艱之故又無新接來住之人重以吏校勢橫居民俗惡客戶難於容接元戶亦欲移徙歲月以計有減無增設站作主之類蔑視行旅間多毆辱煙價太高數年以前則往來商旅相與約誓率多越站而去莫肯留接故站舍之人亦因失利頗減煙價接待乍款而行旅之人近始稍稍來接而莫不低心下氣以無事過去爲幸臣於長安門外適見一校屬與漁商爭價便以杖打推此數事可以反隅一時行旅尙不願出於其道則矧肯有搬來奠接之意商賈孰肯願藏其市乎此習不悛則日後民戶之有減無增誠非細憂以此意申飭居留之臣凡係校卒豪縱之習吏民爭鬨之俗痛加禁抑使城內外居民無不折節爲恭行旅願出商賈願藏視作樂土其歸如市實爲今日華城急先之務事也水原留守徐有隣今纔上來故臣等會于籌司更爲看詳講確則軍制變通後五邑民情事親軍衛之恐見漏壯勇軍之不厭避蓋指華城而言而可見行之旣久規模已定至於屬邑長樂隊或樂赴而爲榮或狃舊而憚新凡民之情無怪其如此繡啓之言亦知其非爽而論以事理究其便否許多之軍額旣減前後之苦歇懸殊今此云云如非饒戶極占便之民似是平日愚無知之輩未必眞知利病而然一遵已定之制次第經番則畢竟稱便當與親軍衛壯勇軍別無異同今不必更容他議而若論擧行之肯䋜則所當先布減額蠲費之德意更軫不煩不擾之實政而各該邑倅或多不善洞諭之失其中果川當初侵擾之多端簽後煙役之不頉尤極可駭該縣監金鋼令該府拿問處之安山始興兩邑守令姑先從重推考華城還穀事一自除耗之後申嚴半留之法以本府民戶之繁願受者之圖囑猶或可也不願受之納錢圖免誠亦意外大抵糶糴不一其法有結給焉有統給焉有戶給焉所謂納錢圖免專由戶分之故而本府糴法則以其戶多糴少全拔其最饒戶減分其最貧戶旣全拔矣又何故而納賂圖免乎此必該色面任輩互換貧富兩相受賂之致而推此論之則繡啓中所謂將差分往各面牽出牛馬奪取釜鼎雖以稅大同捧上時爲言捧還時此弊可反三隅他道他邑尙不容若是況此豐沛之鄕朝家軫念必欲事事樂利物物奠安而其所爲弊審如繡單則固已萬萬可駭至於外帑庫所劃大同米一石三十斗之說外面驟聞雖似太過參以御史所奏則非謂斛內之直爲三千斗以其米色之頗精竝與舂鑿運輸之費幾至此數云者似或近之此雖異於斛內之倍捧決不可不及今變通而通融一境之論有難遽議蓋此米自大同條劃來而其所需用與南漢別庫等貯置有間從今以後一依他大同例自大同倉捧上計數移送於外帑庫則不但輪回倍捧之永除其弊他庫視效之習不期祛而自祛以此定式施行分還捧稅之際紊雜騷擾之弊別般痛革俾有一洗之效事一體分付迎華垌決渠不均事此地設垌寔出爲民之盛念無論公田私田與注秧付種此疆爾界一視均漑前後飭敎不啻申嚴近聞擧行比前漸勝矣今此只及秧坂不及付種之說又登書啓當此雨澤久閟之時公田私田尙不區別付種秧坡抑何厚薄又況麥嶺還分尤當致意而若是不實致有民言水利之均不均還政之精不精俱係目下切急之務爲先嚴飭守臣必均必精無使繡啓歸於空言西垌新築事民情胥欣云是則可幸而築垌處犯入民畓今聞守臣之言雖云準給其價解卜之際難保其一一稱停更令守臣另加査實如有未審之端量宜措處垌下作畓處之不許趁早種麥以致失農者果爲可矜而聞於守臣則種之雖晩優能食實取土傷麥之田皆已給價竊發之慮亦爲預加嚴飭於討捕使云不必更爲知委迎華一驛向因守臣所奏諸般入把之役一切除減此是八路諸驛所無之惠澤本驛完聚富庶之道必稱此設施然後可作本府表裏之勢城內馬戶之移接與代立固當付之守臣嚴立科條劃卽變通而設使盡數移接如無傍近位田無以完久着根爲今之計不出於換置位田而本驛前後左右絶無可換之土云迎華屯畓雖難劃出前此旣有數石落許耕之事云因此而加許幾石落俾與城內將吏之耕作者共資其生則在本驛似爲萬全之策令守臣待秋成量宜擧行後狀聞繡單中以加川驛移接振威事亦有論列而問於京畿道臣則枚擧迎華察訪所報以爲此非加川驛民之所願位田家舍猝難排置不可强移云大抵御史之意爲矯成歡之弊也其在均視之政非敢恝然而事勢實多掣礙今姑置之華城北門外五里程地勢與生理異於南門外民戶之櫛比雖未可必前有之三四家豈可任其侵擾漸次撤去乎彌勒堂下柳川兩站幕有司之徵錢捕屬驛卒之作弊俱宜痛禁亦爲嚴飭守臣校卒吏民習俗禁抑事繡啓所論莫善於此一段各樣弊端雖似難矯而實易爲力一時豪縱雖似易抑而實難責效旣不可以專用威制又不可以偏以恩施爲守臣與地方官者以恩以威漸摩矯揉先之以儉嗇之風牖之以敦樸之俗以成歲計之功然後始可以不負職分仰體聖旨繡啓諸條無非守臣之責而若論其本惟此不能戢束至登按廉者厥咎尤大該守臣姑先從重推考俾思贖愆之圖桃花撥站柴場事雖似微細有券見奪已涉駭然稅柴偏取又甚可怪亟令道臣溯考詳査從公決處鷺梁鎭民所居洞里永屬本鎭事在該鎭非不便好而果川以蕞爾之邑雖數三洞里無異於大邑之失一面姑難輕議置之何如傳曰允果川始興則或精明或詳愼竝與安山之從容雖有鍊達生疎之別似此守令亦未易得竝姑勿論以責來效而外帑庫米濫捧之弊如是釐正後果然刮目與否捧稅時竝與捧還之比前如何當各送繡衣矣西垌新築雖非朝令其能一一無弊常所爲念必也隨處務從益下事分付可也
정조 23년
己未五月十三日卯時上御重熙堂都承旨入侍時行都承旨李集斗記事官柳台佐記事官李存秀洪奭周以次進伏訖上曰京畿監司入侍出榻敎賤臣承命出傳與京畿監司李在學偕入進伏上曰祈雨祭設行事果已知委列邑乎在學曰今方知委矣上曰民情想必渴憫矣在學曰麥事聞極可憫而移秧則差早矣上曰列邑中何邑爲始乎在學曰始興果川等地最爲切急當令先爲設行而如驪州等處聞其邑倅言欲於夏至後設行矣上曰山林書啓中提及憫旱之狀驪州想亦不免大同之患可不從速設行乎上曰八九年來丙辰一年稍勝癸丑亦不至大旱而其外每每如此豈非可憫之甚乎集斗曰如此之故水根愈涸小旱則輒有災害矣在學曰浦田之麥可謂登稔而漢南諸邑浦田罕少故麥事亦爲可憫矣在學曰外驛節目今方修草姑未移送備局而迎華驛事猝難變通蓋其最難堪者三都留守馬待令之弊也上曰華城留守果爲入來乎集斗曰俄者入來政院矣上曰因御史書啓相議廟堂事及祈雨祭當爲設行何日還營與否詳問以來可也賤臣傳命回奏曰華城留守徐有隣以爲相議廟堂事廟堂姑無會議之言故未及相議還營則欲以望後爲之矣在學曰加川驛移接振威事臣聞該道察訪之言此非加川驛民之願御史之言只爲成歡地且位田家舍排置等節無以區劃猝不可强移矣上曰加川民更爲詳細招問之意言及該郵官可也上曰廣州穀之屬之五邑果何如在學曰似甚便好如始興果川租還自來不多移粟亦極難此穀之分屬民亦便之矣在學曰畿邑牟還欲爲狀請分給待秋作租還恐未知如何上曰無妨矣上曰刑曹滯獄昨年五月以後仍爲抛置寧有如許紀綱乎齋日前悉令完決之意予方屢加申飭矣又敎曰祈雨祭斯速設行事嚴飭可也命退諸臣以次退出
정조 23년
行都承旨李集斗坐左承旨洪義浩坐右承旨金翰東坐左副承旨鄭尙愚坐直右副承旨沈象奎內閣直同副承旨徐英輔坐直注書柳台佐仕金啓溫仕直事變假注書弼聖賚仕
정조 23년
傳于徐英輔曰承旨入侍
정조 23년
傳于金翰東曰禮房承旨馳詣宗廟景慕宮奉審摘奸以來
정조 23년
己未五月十四日辰時上御重熙堂承旨入侍時同副承旨徐英輔記事官金啓溫李存秀洪奭周以次進伏訖上曰承候來待閣臣入侍賤臣承命出傳與檢校提學鄭民始原任直提學徐龍輔鄭大容直提學李晩秀原任直閣金勉柱徐榮輔沈象奎直閣金近淳偕入進伏上曰卿等旣以承候入來故暫此召見而旱旣太甚齋居之中益切雲漢之念祈雨之擧昨日大臣收議旣有姑待夏至之論故少此遲遲而目下民情可想其切急矣民始曰昨今日候可見其釀雨而但風氣乖常風息則庶可以得雨矣上敎榮輔曰楊州則民情何如榮輔曰楊州則前此得雨之故民情似勝於漢南而今年節候甚晩從近得一霈則優可免晩時之患矣上曰卿等姑退而自明日不必一齊逐日入來承候以此知悉可也命退諸臣以次退出
정조 23년
行都承旨李集斗坐左承旨洪義浩坐右承旨金翰東坐直左副承旨鄭尙愚坐直右副承旨沈象奎內閣直同副承旨徐英輔坐注書柳台佐仕金啓溫仕直事變假注書弼聖賚仕
정조 23년
藥房都提調李秉模提調金文淳副提調李集斗啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 23년
己未五月十五日辰時上御重熙堂承旨入侍時左承旨洪義浩記事官金啓溫李存秀洪奭周以次進伏訖上曰畿邑祈雨祭之何邑先設與否問于畿營錄入可也又敎曰冊子昨令承宣較準已盡爲之耶義浩曰姑未及爲之矣上曰此是非時急之事緩緩考準後入之也命退承史以次退出
정조 23년
己未五月十五日午時上御重熙堂承旨入侍時右副承旨沈象奎記事官金啓溫李存秀洪奭周以次進伏訖上曰今日雨意杳然欲觀晩後日候明日則當行祈雨矣命書榻敎曰王大妃殿進御加味蔘橘飮十五貼製入仍命退承史以次退出
정조 23년
行都承旨李集斗病左承旨洪義浩別入直右承旨金翰東坐直左副承旨鄭尙愚坐直右副承旨沈象奎內閣直同副承旨徐英輔司僕寺直注書柳台佐仕金啓溫仕直事變假注書弼聖賚仕
정조 23년
傳于鄭尙愚曰承旨入侍
정조 23년
傳于金翰東曰發遣吏郞諸執事淸齋與否摘奸以來
정조 23년
己未五月十六日卯時上御重熙堂承旨入侍時左副承旨鄭尙愚記事官金啓溫李存秀洪奭周以次進伏訖上曰禮曹祈雨謄錄持入賤臣承命出持入命書傳敎曰雨意漠然禱雨之擧何待夏至乎明日三角山漢江木覓山近侍受香而祭文文衡牌招使之撰進命書榻敎曰祈雨祭獻官三角山右承旨漢江左副承旨木覓山右副承旨進去仍敎曰承旨進去淸齋各別檢飭而吏參使之入來祭官另擇事分付命退承史以次退出
정조 23년
行都承旨李集斗坐左承旨洪義浩坐右承旨金翰東坐直左副承旨鄭尙愚坐直右副承旨沈象奎內閣直同副承旨徐英輔坐注書柳台佐仕直金啓溫仕事變假注書弼聖賚仕
정조 23년
傳于金翰東曰承旨入侍
정조 23년
傳于金翰東曰禮曹判書入侍
정조 23년
傳于李集斗曰發遣吏郞諸執事淸齋與否摘奸以來
정조 23년
李集斗以吏曹言啓曰上京守令下送後草記事命下矣受由上京守令楊州牧使徐榮輔羅州牧使任焴舒川郡守李儒燁保寧縣監韓永逵河陽縣監鄭冕綏興德縣監李趾光俱已申飭今方下去而德山縣監林淳浩雖以田稅米水沈及唐津前縣監朴廷宅査啓事有拿處之命不得下去云而方有待秋成處分之命亦爲申飭下送中和府使徐敎修依下敎付之該府押送成川府使李益運以爲親病苦劇萬無還任之望云興海郡守鄭致愚以爲篤老親病挾感彌留萬無遠離之望云居昌縣令金鍒以爲老母病勢一向危重不得下去云李益運鄭致愚雖曰上京屬耳促敎之下不爲還官事甚未安所當請勘而親病與身病有異不可許久曠官竝改差金鍒則雖異於身病而屢勤飭敎終不下去臣曹草記今至五日之久又煩催促之命則一味滯留無意發程者事甚駭然亦不可一任其久曠一體改差何如傳曰此時民事不可任其曠官而旣云篤老侍下兩倅則畿邑以口傳拔例相換嚴飭俟間卽爲下送以守令相換者除朝辭赴任而成川倅親病之外銓堂遭彈自別改差亦爲口傳擇差待下批待開門辭朝可也
정조 23년
吏曹口傳政事以金啓洛爲成川府使興海郡守鄭致愚振威縣令尹應鉉相換居昌縣令金鍒安山郡守李普源相換
정조 23년
金翰東以禮曹言啓曰三角山漢江木覓山初次祈雨祭今當受香矣甘雨伊始政有霈然之望在前如此之時每多稟旨停止之例今亦依此例姑觀雨勢擧行何如傳曰允
정조 23년
己未五月十七日卯時上御重熙堂承旨入侍時右承旨金翰東記事官柳台佐記事官李存秀洪奭周以次進伏訖上曰祈雨祭獻官承旨皆已出去乎翰東曰方在政院矣上命書顯隆園忌辰祭香室受押單子代押命退承史以次退出
정조 23년
己未五月十七日卯時上御重熙堂禮曹判書入侍時行都承旨李集斗記事官柳台佐記事官李存秀洪奭周禮曹判書徐龍輔以次進伏訖上曰祈雨祭祭物果已陪進乎龍輔曰祭物則已爲進陪神位版申後獻官當陪去矣上曰禮曹謄錄中雨勢滂沱然後停止乎龍輔曰的知雨下則不爲行祭矣上曰此際甘霈誠極萬幸而雨脚淸細姑觀釀雨受香何如龍輔曰雨下之後拘於成命仍爲行事恐反爲瀆褻之歸矣上曰陰雲四集雨勢方注今日之祭或近於爲觀瞻而欠誠實然晩後生風亦未可知姑竢午間決定好矣龍輔曰似當如此矣上曰禮判以龍爲名時雨之普施庶可驗矣姑爲退去待沾注後草記可也上曰近年以來每每旱乾故少値不雨之時輒多憫慮之憂矣集斗曰近日之旱不至太甚而聖上宵旰之念下民顒望之情如是之切急者實由於年年積畏之餘也臣聞湖西間前年晩秧之畓多有空然納稅者故今年則雖有如前朝令民或不信云守令之不察下吏之不善臣未知誰咎而誠甚駭然矣上曰前年晩秧代播反畓幾皆一例蠲稅而右相以南中之最多反畓有所奏請矣下吏輩似必藉此而弄奸可勝痛哉命退諸臣以次退出
정조 23년
己未五月十七日卯時上御重熙堂承旨入侍時左副承旨鄭尙愚記事官金啓溫李存秀洪奭周以次進伏訖上曰今雨似有霈意矣未及受香之前雨勢旣如此則觀勢設行爲好香祝姑爲奉安而差祭官員亦令退待可也命書禮曹草記批答訖命退承史以次退出
정조 23년
己未五月十七日辰時上御重熙堂承旨入侍時右副承旨沈象奎記事官金啓溫李存秀洪奭周以次進伏訖上曰興德倅旣命特敎分揀則何敢不卽還官此時曠官尤極可悶分付當直卽刻令羅將押送江外中和府使徐敎修旣云有親病當曲諒而廣留聞以祈雨祭還營云可知其不至難捨亦令金吾卽爲押送德山縣監林淳浩曾有麥秋後拿問之命而民事方殷當於秋後處分以此申飭使之還官可也命退承史以次退出
정조 23년
傳于金翰東曰禮房承旨馳詣受香所奉審摘奸以來
정조 23년
以京畿監司李在學狀啓今日雨澤所得旣爲鋤許各邑祈雨祭姑爲觀勢擧行事傳于金翰東曰久旱之餘無異沃焦祈雨祭不可卽停更觀一兩日設行雖鋤雨若有未均霑處連爲設行事回諭而近因本道狀本始聞限得雨連夜設行之由大是謬例此後一依典禮所載擧行事亦令該曹分付該道
정조 23년
己未五月十八日辰時上御重熙堂承旨入侍時右副承旨沈象奎記事官金啓溫李存秀洪奭周檢校提學鄭民始原任直提學鄭大容直閣金近淳以次進伏訖民始曰屢日齋居聖體若何上曰一樣矣民始曰寢睡水剌之節何如上曰大體一樣矣上曰昨日之雨若將霈然而旋卽開霽甚可悶也民始曰所得幾過鋤許則秧坂可謂救急而數日間更得一霈則似不至後時矣上曰更觀今日日候明日則將更設祈雨矣命退諸臣以次退出
정조 23년
行都承旨李集斗坐左承旨洪義浩別入直右承旨金翰東坐直左副承旨鄭尙愚坐直右副承旨沈象奎內閣直同副承旨徐英輔司僕寺直注書柳台佐仕金啓溫仕直事變假注書弼聖賚仕
정조 23년
傳于沈象奎曰禮曹判書入侍
정조 23년
金翰東以禮曹言啓曰十七日之雨猶未周洽或陰或陽尙靳霈然之喜三角山漢江木覓山初次祈雨祭不卜日今二十一日設行之意知委何如傳曰允
정조 23년
己未五月十九日卯時上御重熙堂承旨入侍時左副承旨鄭尙愚記事官金啓溫李存秀洪奭周以次進伏訖上曰今日雨意還復漠然矣尙愚曰以湖西狀啓觀之所得雨澤似優於畿邑矣上曰嶺南則何如而右承旨或有所聞云耶尙愚曰上來已久未能詳聞云而向日之雨猶得寸餘最可悶者畿邑矣上曰禮判午後使之來待也命退承史以次退出
정조 23년
己未五月十九日午時上御重熙堂禮曹判書入侍時右副承旨沈象奎記事官金啓溫李存秀洪奭周禮曹判書徐龍輔以次進伏訖上曰再昨則雨勢伊始祈雨不得不觀勢姑停而今則一霈尙靳不可不設行矣卿其先退自本曹卽爲草記可也命龍輔先退上曰文衡使之入來祝文中以乍雨旋止未能普洽之意措辭添入可也命退承史以次退出
정조 23년
行都承旨李集斗坐直左承旨洪義浩坐直右承旨金翰東差祭左副承旨鄭尙愚差祭右副承旨沈象奎差祭同副承旨徐英輔坐注書柳台佐仕直金啓溫仕事變假注書弼聖賚仕
정조 23년
傳于李集斗曰承旨入侍
정조 23년
傳于金翰東曰祈雨祭受香承旨入侍
정조 23년
傳于徐英輔曰傳香承旨入侍
정조 23년
傳于徐英輔曰傳香承旨馳詣受香所奉審摘奸以來
정조 23년
己未五月二十日卯時上御重熙堂祈雨祭受香承旨傳香承旨同爲入侍時右承旨金翰東左副承旨鄭尙愚右副承旨沈象奎同副承旨徐英輔記事官金啓溫李存秀洪奭周以次進伏訖上曰三角山祭物勿令預爲熟設臨時排設而祭井亦爲各別申飭南山則祭井甚遠典祀官以兼大祝之故聞不得奉審云奉審承旨進去另飭而進排官則勿待奉審之行進排後使之卽爲自外退去三角諸處亦爲以此分付可也尙愚曰漢江則人家最近禁雜人當各別爲之矣上曰軍幕雖禁其設而今番則各爲持去至於禁酒等事亦爲另飭也又敎曰同副傳香後卽爲奉審先往三角木覓後往漢江可也尙愚曰傳香次第則先行三角漢江而次行於木覓矣上曰前此則木覓祝文以無押之故後於漢江而今則有押且大典通編祈雨條次序亦以漢江後於木覓自今番傳香時傳香次序以三角木覓漢江爲之可也仍命退承史以次退出
정조 23년
行都承旨李集斗坐左承旨洪義浩坐右承旨金翰東坐直左副承旨鄭尙愚坐右副承旨沈象奎坐同副承旨徐英輔坐直注書柳台佐仕金啓溫仕直事變假注書弼聖賚仕
정조 23년
己未五月二十一日卯時上御重熙堂承旨入侍時右副承旨沈象奎記事官金啓溫李存秀洪奭周以次進伏訖上曰昨夜則甚熱似釀雨而每以西風之故雨意漸邈矣仍敎曰明日當開政永川之代使之差出可也命退承史以次退出
정조 23년
行都承旨李集斗坐直左承旨洪義浩坐右承旨鄭尙愚坐左副承旨沈象奎坐直右副承旨徐英輔坐同副承旨申大尹坐注書柳台佐仕金啓溫仕直事變假注書弼聖賚仕
정조 23년
沈象奎啓曰玉堂備員間視事頉稟之意敢啓傳曰知道
정조 23년
鄭尙愚啓曰藥房都提調李秉模提調金文淳副提調李集斗爲承候來待矣傳曰入侍
정조 23년
鄭尙愚啓曰時原任大臣爲承候來待矣傳曰卿等旣入來三十日次對進定於今日
정조 23년
李集斗啓曰持公事入侍事命下矣三十日次對進定於今日次對日持公事入侍例不得爲之何以爲之敢稟傳曰當此憫旱之時何循常例仍爲入侍
정조 23년
洪義浩啓曰持平尹涵下諭後過限不上來依定式遞差傳旨及禁推傳旨捧入之意敢啓傳曰知道
정조 23년
傳于李集斗曰其雨其雨尙今不雨必有幽隱積冤之莫伸而然者今日賓對之進定詢問者此也廟堂三司之臣旣聽筵敎自當有聞卽陳其外無以自致之類令廟堂嚴飭京兆知委坊曲諸有抱冤者呈于廟堂廟堂隨到卽爲草記諸道則道伯廣探勿爲隱諱隨卽狀聞俾有勤問之實效
정조 23년
禮曹再次祈雨祭龍山江楮子島遣宰臣不卜日今二十四日設行之意知委何如判付啓依所啓施行爲良如敎
정조 23년
以慶尙監司申耆狀啓南海縣令李顯昱親年已過七十令該曹照例稟處事傳于李集斗曰係是法典改差今日政擇差給馬下送
정조 23년
以刑曹都囚徒律官卞宗海囚禁事傳于洪義浩曰爲念滯囚旣有姑放之命則何故至今在囚乎該房査問委折以啓
정조 23년
以漢城府坐不坐單子傳于洪義浩曰在外亞尹許遞今日政差出
정조 23년
以刑曹坐不坐單子傳于洪義浩曰判堂未差之代今日政差出與亞尹待下批牌招察任
정조 23년
洪義浩啓曰爲念滯囚旣有姑放之命則何故至今在囚乎該房査問委折以啓事命下矣査問於司謁等處則司謁李基翼果承律官卞宗海姑放之下敎而聽瑩未卽來傳于政院事極駭然爲先推考何如傳曰允律官之其間許久滯囚足以代准律後勿如彼之意嚴飭特爲分揀放送事分付而有裨於伸枉疏鬱之政令廟堂今方知委京外本曹聽理各別詳愼如有可以登聞者雖非殺獄凡屬於伸鬱之道而自本曹不得擅勘官長之事隨卽草記事嚴飭可也
정조 23년
沈象奎啓曰今日次對摠戎使李邦一擧條書入有此錯誤臣之矇然捧入不勝惶恐而當該注書所當重勘本院請推之外無他可施之罰何以爲之敢稟傳曰爲先推考
정조 23년
有政吏批判書洪良浩病參判李書九進參議未差都承旨李集斗進啓曰判書洪良浩病不來參議未差小臣獨政未安何以爲之敢稟傳曰仍爲之又啓曰全羅監司今當差出而擬望之人乏少承旨中竝擬何如傳曰允以南履翼爲持平李東煥爲正言金近淳爲校理李貞運爲修撰權裕爲左參贊權爲刑曹判書閔台爀爲左尹李冕膺爲全羅監司趙華錫爲楚山府使金箕憲爲永川郡守金志和爲南海縣令
정조 23년
再政以徐潞修爲景慕宮令申溆爲咸平縣監兼直閣單金近淳
정조 23년
兵批行判書金文淳進參判朴基正入直參議朴奎淳參知嚴耆病左副承旨沈象奎進以兪彦脩爲同知姜彝正爲副摠管張顯慶卜台鎭爲五衛將朴亨源爲訓鍊主簿副護軍鄭周誠單付
정조 23년
再政以徐有鳳爲尙州營將僉知單張顯慶
정조 23년
備忘記尙州營將徐有鳳下直長弓一張長箭一部片箭一部筒兒一箇賜給
정조 23년
以刑曹判書權漢城左尹閔台爀牌不進推考傳旨傳于洪義浩曰更爲牌招
정조 23년
傳于李集斗曰右承旨許遞前望單子入之待下批牌招察任
정조 23년
承旨前望單子入之申大尹落點
정조 23년
傳于洪義浩曰承旨房仍都承旨爲禮房
정조 23년
注書柳台佐病代以洪命周爲假注書
정조 23년
注書金啓溫差祭代以呂東植爲假注書
정조 23년
洪義浩啓曰明日傳香禮房承旨當爲齋宿行都承旨李集斗所當牌招而拘於廳規不得請牌何以爲之敢稟傳曰牌招
정조 23년
傳于申大尹曰發遣吏郞諸執事淸齋與否摘奸以來
정조 23년
申大尹以吏曹言啓曰今此祈雨祭楮子島獻官前承旨南公轍時無職名令該曹口傳付軍職何如傳曰允
정조 23년
兵曹口傳政事行護軍南公轍副護軍李魯春竝單付
정조 23년
李集斗以弘文館言啓曰本館下番闕直已至多日事甚未安新除授副修撰金熙周自鄕上來云與修撰朴崙壽副修撰尹益烈一體牌招以爲推移入直之地何如傳曰允
정조 23년
沈象奎以兵曹言啓曰纔因咸鏡前監司李集斗狀啓輪症之類出物救助人馳啓事判付內啓下賑恤廳爲旀北靑閑良張萬謙出力救助極爲可尙分付道伯給糧上送令兵判招見身手後草記嘉善康潤五出身溫昌奉等竝賞加皆於今日下批敎旨成送事命下矣張萬謙自該道給糧上送故臣招致萬謙觀其身手則人旣醇謹貌亦健實而不嫺弓馬以農爲業年今五十六歲云矣敢啓傳曰可合相當之任更爲論理措語且問渠願草記可也
정조 23년
沈象奎以兵曹言啓曰今五月二十日文臣朔試射日次而內外中日旣已停止不得爲之之意敢啓傳曰知道
정조 23년
沈象奎以兵曹言啓曰今五月十七日武臣堂上朔試射日次而內外中日旣已停止不得爲之之意敢啓傳曰知道
정조 23년
沈象奎以備邊司言啓曰頃因梁山郡守尹魯東上疏批旨內九浦之民困於昔無今有之採鰒云者尤合釐正仍令句管堂上與左兵營狀聞判下條件往復道帥臣從長蘇救草記事命下而同日慶尙左兵使李普漢狀啓生鰒採取時海弊査實馳啓事判付內此狀啓可謂禦眠之盾凍足之溺旣曰蘇弊如是草草豈不駭然之甚乎該帥臣推考句管堂上旣承筵敎與機張九浦事以書以關往復停當然後具由論理粘尾草記事命下矣謹依批旨及判付內辭意關問道帥臣處矣卽見慶尙前監司李義綱報本司辭緣則枚擧左兵使李普漢牒呈以爲加採預採之弊一切革罷採鰒時帶去卒隷及勸農首作者等名色亦爲除減出浦之期定以一旬或一望助役軍一款亦爲革罷東南八浦減其營府煙戶雜役沈水軍供饋輪回擔當供饋之費以除弊錢利條及元進上價米磨鍊後每年橫斂之五百餘兩盡數永減機張越採一體禁斷而至於合封便否生熟鰒之間一朔封進係是朔膳不可變改半乾鰒則春秋各封七等而春等則元無定日故待關文封進秋等則例於九月初等封進其餘六等逐月封進而諸般弊端今旣盡革則合封分封別無損益於海民依前封進實合便宜而但春等則依秋等九月封進例以三月內定日封進則諸弊可祛而機張越採事在久遠無路査出而討索之弊始自癸卯左營封進靑魚大口機張船民處三百八十餘兩之每年收斂極爲不當自今靑魚進上專責於東萊所在免稅條漁條漁簾機張船民處收斂一款永爲革罷事嚴立科條爲辭而成節目上送矣觀此報辭與節目則前之先期一朔預採者稍近其限半乾鰒則限以一望生熟鰒則限以一旬加採私採等許多襲謬之習亦爲革罷則採取之數旣減於前侵責之弊亦當頓祛勸農作者諸船名色竝皆除減只令一軍官定送亦不帶去卒隷則供億之費幾乎全減沈水軍自有定數助役名色旣令革祛煙戶雜役又爲減給以除弊錢利條及元會減價米從優磨鍊輪回供饋蔚山十八浦機張九浦橫斂之五百餘兩更勿徵責連海處越採一款亦爲嚴防云果依節目嚴立科條則朝家德意可以遍及沿海窮民庶得息肩而飭禁稍久便易解弛以此節目一通謄置於營閫邑諸處以爲永久遵行之地至於次數合封旣曰無損益於浦民則進獻事體甚重不當遽變前規而春等半乾鰒封進無元定期限曠日採取等待爲弊云誠如其言則其弊在於元限之不定不在於期日之早晩取考內醫院謄錄則半乾鰒每於正月內發關自二月初三日爲始限七次封進矣以此作爲元定日字俾除預待之弊事分付內醫院及該道道帥臣左水營機張船民處三百八十餘兩收斂亦旣永罷一體嚴飭俾無更犯之弊前兵使李殷福加採預採之不足至於無時私採不恤海民之狀今旣登聞不可無懲令該府拿問勘罪何如傳曰允若是定式之後絲毫違越則該帥臣施以禁錮三年之律事載之受敎事分付禁府亦令該閫揭板而半乾鰒以其所封貼數春秋定限各分兩次合封而與當朔生熟鰒同爲封進之意分付該閫及統營可也
정조 23년
沈象奎以備邊司言啓曰正言李瑞朝上疏批旨內疏辭令廟堂稟處事命下矣取見其疏本則以爲今年兩麥未免失稔各道抄出飢邑牟麥還上擇其最甚姑爲停退其中最窮至貧之類使被災該邑別爲成冊自六月限秋成前排巡給還俾有所依賴作農爲辭矣今年麥農果違始料而隨其膏瘠登歉相錯且念預備之道專在牟還停退一事有難輕議抄出窮民限秋成排巡給還事限六月排巡蓋所以接其麥糧也今又更爲排巡以至秋成則非賑非糶不但分留之紊亂民情亦未必願受竝姑置之何如傳曰允
정조 23년
沈象奎以司僕寺一二提調意啓曰因谷山府使丁若鏞所啓椒島屯牛無一隻之見存徵隣徵族蔓及陸地下詢該寺使之往復該道從長革弊事批旨內向於海西所在御廳牛亦有如許之弊有決處者出擧條令該寺草記回啓以爲除弊之地可也事命下矣椒島屯牛之設置不知爲幾百年而爲弊滋甚島民難保云故昨冬因該道道臣之往復牛案見存之二百七十六首竝以兒犢例每首七兩五錢歇定價本自該營拮据已爲上來自玆以往本道牛弊永爲革祛更無可論之意敢啓傳曰知道
정조 23년
沈象奎以禁衛營言啓曰本營糧餉色從事官洪理燮餉米捧上時致憾於將校摘奸累百石所捧之米抛置倉庭庫門亦不還閉徑歸其家莫重軍餉不少顧念揆以事體駭妄極矣爲先汰去其罪狀令該府拿問嚴勘何如傳曰允
정조 23년
洪義浩以刑曹言啓曰因判付罪人李昌麟初供中傳旨之眞箇與否更送該曹使之究覈還送矣卽接戶曹回移則以爲李昌麟所供內果以下敎樣瞞告而傳旨與下敎未能區別致此錯對金處信所供內雖以內入樣同謀於偸竊而瞞告辭緣皆是昌麟所爲則傳旨實無知得之路大抵傳旨二字雖出昌麟初供而旣聞司謁口傳云云則其非傳旨的實無疑若使渠或有僞造之標跡則豈不現捉乎隨其錯對而捧供初不辨覈而釐正者莫非弊曹昏暗疎謬之致云矣傳旨一款蓋緣該曹與臣曹之不能區別而昌麟所供旣以爲下敎樣瞞告則啓籤黃紙中假托傳旨四字實合釐正故以僞傳下敎謀竊公貨改書而文案則待批下修正入啓之意敢啓傳曰曹吏無以排金門入紫闥則所謂下敎必有聞而傳之來歷聞於何房承旨樣爲說云乎承旨之外丙申後未嘗以口傳下敎使承傳色等傳之者已成金石之典曹中上下皆知則曹吏縱欲憑藉該堂以下孰有信聽者乎然則下敎之僞傳豈非外題設或錯傳係是無於例之事當句內不成說又不可以應爲下敎事之錯傳或僞傳論可謂皮之不存此一款斯速究竟卽爲成案修啓可也
정조 23년
洪義浩以義禁府言啓曰今日坐起時姑放罪人韓用謙朴廷宅金樂祖保放罪人金箕南等還囚捧供以入之意敢啓傳曰知道
정조 23년
禁府照目前持平尹涵當爲下諭後過限不上來依定式推考罪笞五十收贖解見任別敍私罪奉敎附過放送爲良如敎又照目前假注書李允謙當爲自昨年十月至今年三月其間一朔日記外竝不修納依定式推考罪杖八十收贖奪告身三等私罪奉敎依允爲旀功議各減一等爲良如敎又啓目前郡守金箕南原情云云傳旨內辭意發問目反覆嚴問則諸般罪犯專事漫漶泛稱遲晩刑推得情何如判付啓居職無狀犯科多端繡啓論列旣不能一一發明如許守宰若不以嚴法痛絶何以懲他考律各別重勘以聞爲良如敎又啓目唐津前縣監朴廷宅口招云云判付內辭意發問目嚴問則勒貸民錢私施惡刑居謫不謹等事其所納供雖與全然發明有間而呑吐漫漶泛稱遲晩所當請刑是白乎矣曾經都摠都事勿爲請刑載在大典通編且有嚴問捧口招以聞之命上裁何如判付啓不報濫刑尙云可駭妄施賊刑於平民該道査啓實狀綻露兺不喩指間火繩此果何如刑罰乎毋論擬與施不仁若此無良可知至若謫中遊山卽不過緦功之察是置遠地定配仍施禁錮之典爲良如敎又啓目前禁衛營餉色從事官洪理燮原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓駭妄則駭妄而汰職足矣分揀放送爲良如敎又啓目前判官金箕應原情云云傳旨內辭緣泛稱遲晩亦以繡啓內辭意發問目嚴問則其所納供遊辭漫漶泛稱遲晩刑推得情何如判付啓除刑推議處爲良如敎又啓目平澤前縣監柳相文泰安前郡守李宗海等原情云云傳旨問目內辭緣泛稱遲晩竝只刑推得情何如判付啓竝只除刑推議處爲良如敎又啓目前平澤縣監韓用謙原情云云傳旨內辭緣泛稱遲晩刑推得情何如判付啓鴻臚下屬除良雖有銀臺仙吏之知委旣知其妄則何可信聽藉曰不知不知亦罪而觀於爰辭生疎則果生疎質實誠有之附過帶職放送爲良如敎又啓目粘連金溝縣令成鼎柱原情云云繡啓論列發問目嚴問則遊辭納供泛稱遲晩所當請刑是白乎矣旣有嚴問捧口招以聞之命上裁何如判付啓諸條之外賑口毋論多少又毋論因病繡啓旣以捐瘠爲言勘以何律可當其罪乎特以春間無名之病不飢者亦多死亡則飢與病間有難勒勘乙仍于先爲拿問者欲知虛實觀此供招不外所料亦不可曲加寬恕與他囚論列爲先嚴加照律以聞爲良如敎又啓目沙斤前察訪喪人金樂祖原情云云問目內辭緣泛稱遲晩刑推得情何如判付啓身爲檢官按獄無狀敢於嚴問之下不以實告依舊杜撰可謂罪上添罪嚴加勘律以聞爲良如敎
정조 23년
行吏曹判書洪良浩疏曰伏以臣猥以癃病之身忽叨匪分之職屢違天牌合被邦憲伏蒙我聖上愍其老朽曲垂寬假始則薄暮而輟召終又賜暇而調息軫恤之私優禮之寵實非賤臣所敢當者義當扶曳病軀趨謝恩命而奈此賤疾沈淹末由蠢動由限旣過又敢違傲適値齋日已迫於輟朝孝思方專於孺慕責諭荐下控辭不得遂未免擔舁進身暫赴政席自顧初心有靦面目繼因禱祀禮殷撰辭體重黽勉趨詣再度副急而乃以綿綴之氣枯涸之思冒炎勞動諸症越加阿睹殆不辨物暴下至於數次痰咳喘息飮啖全却召醫問藥負席叫苦似此病狀已無陳力之望虛縻重任又添一病伏枕惶隘罔知攸措伏念上天至仁微物咸遂太陽高懸容光必照如臣切急之情必辭之義何敢自阻於慈覆之下乎噫人臣事君厥有彝典蓋以三十年爲限定爲大防載之禮經臣之釋褐立朝今已四十有八年較諸禮防旣過半倍引年告休宜不待七十之限而顧以洪造罔極未忍便訣恩顧偏隆不欲遽捨感激濡忍遲待滿七之後始進乞身之章而至再至三訖未蒙兪姑且優遊散秩準擬積誠祈懇今乃更縻至重之任責以難勝之事是所謂求退而媒進毁廉而睹利臣雖老誖汚不至此臣之不可不辭者一也念臣孤立寡與智昧處世反顧平生積困擠噬幾陷坑塹倘非我聖明庇覆而全安之冠紳之列無此身久矣伏況庇覆之不足又加以奬擢全安之不已又從以禮使官益崇而眷愈厚年彌老而恩不替自視無似之賤品何以得此於聖朝也世所稱仕宦之華而要者先數文衡與冢宰而臣乃節次兜攬已極僭踰今復一時竝據有若非臣莫可私心之怵惕不寧不待人之腹誹而口姍也臣之不可不辭者二也近年以來門戶漸近盈滿私心轉益懍懼眇福難持小器易溢不有人忌必致鬼譴已決斂避名途息影鏟跡漸謀歸休庶免大戾豈復褰裳於寵利之關投跡於睢盱之場以致益疢而召菑乎臣之不可不辭者三也且臣疎迂之性不識俯仰鑿枘之間遂致排擯人旣待之以陳廢臣亦自甘於屛退者亦已數年矣特蒙聖上不忍終棄屢勤收召臣於是含恩畏義不敢力辭間隨冗漫之列粗伸瞻依之誠而至於要顯之地意念都灰寢夢猶愕況今視蔭愒日朝不謀夕乃反垂白曳裾奔走於朝市之間則愚夫愚婦亦必指點而笑罵曰夫夫也官已濫矣年已耄矣何求於世而低徊不去云爾則其與蹲池之老鳳戀棧之病驥何以異哉歷觀近世如臣齒髮而耐居銓職者絶無而未之聞焉斯可見上之不欲强授而下之不敢冒據也章章明矣臣之不可不辭者四也凡此四不可皆從片片腔血實無一言浮濫而猶屬一己之私也乃若就國事與職務而言則尤有大焉夫天官之責權衡人物進退庶僚苟非望實允愜藻鑑至精莫能稱當臣之從前屢叨僅能遵守成憲倣行近規而猶不免小而譏刺大而彈射況今水落而石出形存而神去世事都不關心政目久不掛眼朝士之識面絶少知舊之名字頓忘至於政格之來歷人物之能否譬若責聾瞽以視聽茫然如墜煙霧較量人器揀擇排比初非可擬議也厥或政紙一播衆目環視人心不齊物情難平動輒蹉跌穿石必隨以我殿下之洪仁大德雖欲更加救拔將無所及前後全保之恩抑恐有始而無終也臣亦老白首矣何忍復蹈必敗之地終作辜恩負罪之人乎臣之不可不辭者五也時當淸齋不敢瀆撓曠日泯伏冞增悶蹙情窮勢急未暇緩聲玆敢披露肝肺仰首疾號於天地父母之前伏乞聖慈哀矜而照察使臣不枉其性開其生路亟命遞臣見叨之任俾此垂死之軀獲遂全歸之願以卒覆燾生成之澤焉嗚呼臣之事殿下外托君臣之義內結父子之恩凡有疾痛之情必煩呼籲之聲危難之際曲施拯濟之恩式至今日仰恃爲命今此所辭之職乃是好爵也宿踐也苟非至難强之實決難冒之義則何苦而竭誠盡氣擾聒而不止乎投林之鹿不擇其音避彈之鳥其鳴必哀伏惟明睿所照無微不燭仁愛所及有感必格庶幾惻然而垂憐幡然而夬肯矣言至於此伏地隕越臣無任云云答曰省疏具悉卿其勿辭行公
정조 23년
正言李瑞朝疏曰伏以臣年衰病痼蟄伏鄕廬自分爲聖世棄物矣不意薇垣新除下於此際召命繼降蓬蓽生輝閭里聳觀伏念臣待罪從班今已六年前後踐歷罔非洪造今又聖恩不棄帷蓋召臣於病伏垂死之中臣誠感激恩除怵迫嚴召只願殫竭筋力周旋奔走狼狽顚仆有不暇顧力疾上來章皇出肅而第臣春初重患時行感氣沈沈危篤萬無生理矣數朔之後僅得回甦戶庭起動今纔月餘而恩召之下不敢偃處扶舁登程中路衝炎宿祟復添暍病兼發僵伏旅寓昏昏叫痛以此病狀實無供職之望敢將拘馬賤疾仰瀆宸嚴臣罪萬死伏願聖明察臣疾病之難强特許遞免仍治臣瀆撓之罪以肅朝綱千萬幸甚臣於目下民情有萬萬悶急者敢此仰陳焉今玆亢旱亦已太甚田畝龜坼穀苗皆枯秧節已屆一霈尙靳我聖上重農恤民乙丙憂勤牲幣圭璧徧走群望凡所以格天弭災之道靡不用極伏念聖人與天合德天人相應一理脗然應天以實之道虔誠答譴之策殿下一心對越廷臣交章陳勉臣何敢以陳腐之說更有仰贅乎第惟今年兩麥之失稔實生民剝床之災也各道各邑麥農之豐歉臣實不知而臣卽華城人也以臣所居見聞之所及言之牟麥發穗之後凄風苦霧連日不止數日之內皆成空殼其中被災不無尤甚稍勝之別而山田之瘠薄沙石之磽确偏受其害全不掛鎌摠而論之未免慘凶目今田獲旣鮮甔石無儲雖得甘霈之周洽救死不贍之民以何糧穀其能備農饁力耕耘乎又況貧民之受還爲種者及其收穫殫地所出糴數難充開倉督捧之時備納無路窮閻愁嘆極爲憐憫臣愚以爲分付各道道臣抄出一道中飢邑牟麥還上擇其最甚姑爲停退以待來年其中最窮至貧之類使被災該邑別爲成冊自六月限秋成前排巡給還俾令有所依賴仰哺作農實爲救民之急務若不預先設施濟活之策秋稼雖稔新穀未登之前民必有流離顚連之患矣雖欲急救便同寒後索裘有後時之悔矣臣忝叨諫職當殿下悶旱憂民之日不能進言獻策小裨如傷若保之治私心愧懼若隕淵谷敢將民隱之所目見者猥陳蕘說伏願聖明恕其狂愚特賜採納則蔀屋飢民咸被朝家之惠澤矣臣退顚溝壑亦無所恨臣無任云云省疏具悉疏辭令廟堂稟處爾其勿辭察職
정조 23년
行都承旨李集斗坐左承旨洪義浩坐直右承旨鄭尙愚病左副承旨沈象奎坐直右副承旨徐英輔坐同副承旨申大尹坐注書柳台佐病金啓溫差祭假注書洪命周仕呂東植仕直事變假注書弼聖賚仕
정조 23년
李集斗啓曰明日健元陵忌辰祭正日相値視事頉稟之意敢啓傳曰知道
정조 23년
李集斗啓曰右承旨鄭尙愚今日不爲仕進卽爲牌招何如傳曰允
정조 23년
傳于李集斗曰禮房承旨入侍
정조 23년
傳于申大尹曰下直守令入侍
정조 23년
以右承旨鄭尙愚牌不進罷職傳旨傳于李集斗曰只推更爲牌招
정조 23년
傳于沈象奎曰守令有闕之代令該曹口傳差出
정조 23년
吏曹口傳政事以尹覺基爲金溝縣令
정조 23년
以右承旨鄭尙愚再牌不進罷職傳旨傳于李集斗曰此傳旨勿施更爲牌招
정조 23년
傳于李集斗曰奉審承旨入侍
정조 23년
檢閱李存秀書啓臣敬奉聖敎馳詣楮子島祈雨祭受香所壇上奉審則無頉祭物祭器看審則精潔祭井則例用江心水故不爲看審諸執事及進排官摘奸則無頉而進排官則進排後使之自外退去祭物則無熟設之品而祭器洗滌另飭精潔仍以各別虔誠將事之意言于獻官及諸執事以來之意敢啓傳曰知道
정조 23년
以忠淸監司李泰永狀啓稷山縣監韓復衍謂有身病撤歸本家連呈辭狀無意還任不得已罷黜其代令該曹各別擇差催促下送事傳于沈象奎曰令該曹口傳擇差待下批當日辭朝仍令給馬
정조 23년
吏曹口傳政事以權太應爲稷山縣監
정조 23년
傳于沈象奎曰坐直承旨入侍
정조 23년
傳于徐英輔曰右承旨上疏入之
정조 23년
李集斗以景慕宮都提調意啓曰太常所進黃杏今方薦新於本宮而宮苑黃杏成熟尙遠待爛熟薦新之意敢啓傳曰知道
정조 23년
沈象奎以備邊司言啓曰傳曰其雨其雨尙今不雨必有幽隱積冤之莫伸而然者今日賓對之進定詢問者此也廟堂三司之臣旣聽筵敎自當有聞卽陳其外無以自致之類令廟堂嚴飭京兆知委坊曲諸有抱冤者呈于廟堂廟堂隨到卽爲草記諸道則道伯廣探勿爲隱諱隨卽狀聞俾有勤問之實效事命下矣卽見南部居人李弘淵所告原情則以爲渠之曾祖廷說爲淸安縣監時當戊申凶逆之變不免冤徹泉壤而勘亂錄有曰上欲傅之生議而廷說迷不知對所坐罪名只是出給印符一節蓋淸州之陷沒旣在半夜淸安之距淸州不過一息程賊徒猝至官吏輩或爲之先導或有望風而逃散者隻手當賊勢無可爲隱身村間移書各面激勵忠義約日起兵與賊接戰三日恢復本縣誅討諸賊斬僞倅重益及僞軍官以下十三名而重益衣帶中得僞帖二張賊札一張賊札曰淸安前官隱在山谷起義兵急急譏捕云而賊札則拿來都事持納鞫廳蓋賊徒入縣渠之曾祖以七十老人蒼黃逬出僅以身免不及料其奪印符也出避之際賊吏房時萬賊使令時世等搶奪而去大器大垕等適在義兵之中別無捕獲之勞及夫事定之後妄希首功至請以渠之兄弟爲一二大將樣報營渠之曾祖略加叱退則自忿其計之莫售別生掠功之奸計瞞告召募使兪崇及其査覈日逃避不見暗地呈書乃以印符出給之說構誣召募使至達榻前而諸賊伏誅時時萬旣以奪取印符結案時世逃避失捕癸丑自淸州鎭營捉得取服則出給印符之說不待辨明自歸白脫而渠之曾祖殘年衰朽被拿鞫獄便作失魂之人不能詳陳失印之由竟致抱冤於泉壤之下乞蒙昭雪之澤云矣以此事前後鳴冤非止一再而以其關係至大連爲勿施今不可更爲容議置之何如傳曰故相及故重臣諸人之言足爲可信之資而至今未決蓋以關係至重不可輕議然而勘亂錄所載不無可據且其隱身村間力不敵也印符見奪渠不知也畢竟復本縣誅賊倅之狀果如所訴則其所呼冤抑或爲說文蹟與處分年久雖未記憶似以止鬧之意俾不敢更籲矣卿等取考前輩議語詩句論理草記可也
정조 23년
申大尹以備邊司言啓曰卽見西部居民石興大所告原情則以爲渠之妻父母居生於保寧時以還上愆期謂之次知捉囚渠妻水使李聖師以官家威力率來京中年前李水使妾多石還歸碧潼本土時渠妻及二女合三口謂之婢而乘隙率歸渠之老母及渠妻含冤致死豈不痛哉嚴治多石以良爲賤之罪其女二口明白推給云矣壓良之法至爲嚴重一有干科罔或饒貸果如所告則誠極痛駭卽爲嚴査決勘之意分付該曹何如傳曰係是四件又關壓良卽令該曹除尋常嚴覈啓聞可也
정조 23년
徐英輔以賑恤廳言啓曰伏見江原監司尹弼秉三邑貧民賑濟狀本啓下者千餘口飢民四五朔救濟旣無捐瘠俱得奠安誠甚喜幸而初非公賑又無論列兩邑守令自備之數亦不夥多別無可以稟處者置之之意敢啓傳曰知道
정조 23년
洪義浩以義禁府言啓曰依下敎中和府使徐敎修別定羅將押送于京畿高陽境興德縣監李趾光別定羅將押送江外之意敢啓傳曰知道
정조 23년
洪義浩以義禁府言啓曰前兵使李殷福拿問勘罪事傳旨啓下矣李殷福以管城將方在職所云待城門開拿囚之意敢啓傳曰知道
정조 23년
洪義浩以義禁府言啓曰金化前縣監金載謙一邊令該道行査狀聞一邊令該府拿問捧供事傳旨啓下矣金載謙時在任所云依例發遣府羅將拿來何如傳曰允
정조 23년
禁府啓目前統制使尹得逵口招云云傳旨內辭緣發問目反覆嚴問則添價換家雖爲自服居閫醜謗廣置田庄極口發明終不直陳殊甚痛駭所當請刑是白乎矣曾經閫帥勿爲請刑載在大典通編且有嚴問捧口招以聞之命上裁何如判付啓議處後仍爲照律齋日相値與他囚皆以草記擧行爲良如敎又啓目向前金箕應亦畢賑宴妓女受帖監賑鄕討食站舍事旣瑣屑不必深究是白乎矣抄飢之不均捧稅之過督已多民怨兺不喩民庫之用排戶收斂雖爲流來之例難免襲謬之罪浮黃濱死之人宛轉道路則恤典擧行之專不致意推此可知以此照律何如判付啓囚供與繡啓間有相左條件是置拈出査問該道使之狀聞後更爲議處此囚段姑放爲良如敎又啓目粘連向前柳相文李宗海議處云云竝只以此照律何如判付啓依允又照目益山前郡守金箕南矣口招公事判付內居職無狀犯科多端繡啓論列旣不能一一發明如許守宰若不以嚴法痛繩何以懲他考律各別重勘以聞罪杖一百收贖告身盡行追奪流三千里定配奉敎依允爲旀功減一等爲良如敎又照目沙斤察訪喪人金樂祖矣原情公事判付內身爲檢官按獄無狀敢於嚴問之下不以實告依舊杜撰可謂罪上添罪嚴加勘律以聞罪杖一百徒三年定配以喪前所犯收贖告身盡行追奪私罪奉敎依允爲旀功減一等爲良如敎又照目金溝縣令成鼎柱口招公事判付內諸條之外賑口毋論多少又毋論因病繡啓旣以捐瘠爲言勘以何律可當其罪乎特以春間無名之症不飢者亦多死亡則飢與病間有難勒勘乙仍于先爲拿問者欲知虛實觀此供招不外所料亦不可曲加寬恕與他件論列爲先嚴加照律以聞罪杖九十收贖告身盡行追奪徒二年半定配奉敎依允爲旀功議各減一等爲良如敎
정조 23년
洪義浩以義禁府言啓曰時囚罪人尹得逵口招公事判付內議處後仍爲照律齋日相値與他囚皆以草記擧行事命下矣尹得逵本府議啓內臺臣所論雖無指的居閫而果能守法律己則豈有醜謗之喧藉至入臺臣之風聞乎且以渠供觀之廣置田庄雖爲發明添價換家難掩其跡以此照律罪取考律文則大明律坐贓致罪條有曰凡官吏人等坐贓致罪者五百貫之上罪止杖一百徒三年大典通編追斷條有曰犯私罪杖一百以上決杖告身盡行追奪雜令條有曰王府決杖者代以金贖矣尹得逵杖一百收贖告身盡行追奪江原道鐵原府豐田驛徒三年定配而以議啓內辭意具罪目依例發遣府書吏押送配所柳相文本府議啓內抄飢則不能詳審虛實相蒙聽理則無難翻案以致民謗禁屠申飭前後何如而冒法屠宰亦不禁斷揆以紀綱極爲痛駭以此照律罪取考律文則大明律制書有違條有曰凡奉制書有所施行而違者杖一百囑公事條有曰凡官吏諸色人等曲法囑托公事當該官吏聽從施行者杖一百不應爲條有曰凡不應得爲而爲之事理重者杖八十名例有曰二罪以上俱發以重者論罪各等者從一科斷李宗海本府議啓內斗斛之各異牛贖之濫捧雖爲發明抄飢已多不均見漏而來訴者吏隷自外阻搪矇不察飭民訟之滯囚富民之防結一任吏胥之橫恣揆以紀綱極爲痛駭以此照律罪取考律文則大明律制書有違條有曰凡奉制書有所施行而違者杖一百私造斛斗秤尺條有曰若倉庫官吏私自增減官降斗斛不平者杖一百不應爲條有曰凡不應得爲而爲之事理重者杖八十名例有曰二罪以上俱發以重者論罪各等者從一科斷大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣柳相文李宗海等從重論從一科斷各杖一百收贖告身盡行追奪放送何如傳曰允其中有功議者各減一等可也
정조 23년
洪義浩以義禁府言啓曰時囚罪人成鼎柱杖九十收贖告身盡行追奪徒二年半定配照律公事判付內依允功議各減一等事命下矣成鼎柱功議各減一等杖七十收贖告身盡行追奪黃海道海州牧靑丹驛徒一年半定配而以判付內辭意具罪目依例發遣府羅將押送配所何如傳曰允飢與病不分明姑不嚴勘則以下於彼之事定配過矣照律時漏却他餘諸條使之改擬律而律官之忽引不干之律者此亦窺度之一端令該曹嚴治卿等推考成鼎柱如不手壞壝門定配則分揀可也
정조 23년
洪義浩以義禁府言啓曰尹得逵杖一百收贖告身盡行追奪江原道鐵原府豐田驛徒三年定配照律草記批旨內允其中有功議者各減一等可也事命下矣尹得逵六代祖根壽光國功臣云功減一等杖九十收贖告身盡行追奪徒二年半定配柳相文八代祖珩宣武原從功臣云功減一等杖九十收贖奪告身四等李宗海無功議云矣敢啓傳曰知道
정조 23년
洪義浩以義禁府言啓曰成鼎柱功議各減一等杖七十收贖告身盡行追奪黃海道海州牧靑丹驛徒一年半定配草記批旨內允飢與病不分明姑不嚴勘則以下於彼之事定配過矣照律時漏却他餘諸條使之改擬律而律官之忽引不干之律者此亦窺度之一端令該曹嚴治卿等推考成鼎柱如不手壞壝門定配則分揀可也事命下矣成鼎柱觀於供辭旣無手壞壝門之跡定配則分揀之意敢啓傳曰知道
정조 23년
洪義浩以義禁府言啓曰時囚罪人金箕南杖一百收贖告身盡行追奪流三千里定配照律公事判付內依允功減一等事命下矣金箕南功減一等杖一百收贖告身盡行追奪忠淸道公州牧日新驛徒三年定配而以傳旨內辭意具罪目依例發遣府羅將押送配所何如傳曰允
정조 23년
洪義浩以義禁府言啓曰時囚罪人朴廷宅更招公事判付內遠地定配仍施禁錮之典事命下矣朴廷宅咸鏡道洪原縣遠地定配而前罪目添書今番罪目依例發遣府羅將押送配所而禁錮年限以幾年磨鍊乎敢稟傳曰知道雖不足責顧其職則命吏也禁錮則限以三年知所懲畏可也
정조 23년
右承旨鄭尙愚疏曰伏以臣向叨銓任重遭人言旨意危怖踪地震蹙固不當更廁朝行復蹈駭機而顧臣家世受恩去就不敢自專遂不得便訣明時遠遁深藏且念古人之遭彈者未聞一有人言永謝朝籍以自廢於當世伏況我聖上曲垂庇覆之念益加拂拭之眷一旬之內除旨三降半日之間召牌再臨臣豈無感激趨承之忱而尙有餘悸實難卽膺自犯逋慢之罪幸蒙體諒之恩矣曾未數日又伏奉銀臺除命銓地一步雖已成鐵限餘外官職似不必株守義分是懼黽勉出肅矣諫長論斥重臣之啓出而臣不勝愧恧之至其言曰近來帶彈行公便成謬例臣嘗慨歎又曰事關義理豈可揚揚冒膺於彈墨未乾之時下款歸宿雖屬重臣頭辭論列摠指他人臣是近日遭彈中一人也循襲謬例揚揚冒膺之愧臣亦有之噫人見各異物情不齊而一有不愜於心則始加以不韙之目重驅之忘廉之科當之者不亦疲困之甚乎當初處義自以爲斟酌輕重煞有商量而臺言如此益覺其見事之不明處己之不審也官職去就有關廉防苟有拶逼之言固不可晏然自恕而此非特拶逼而已明言顯斥有若專指臣身者然此而不思自靖之道則是誠不識世間有羞恥事者也冗漫之職猶不當冒處近密之班尤何可仍據乎從前冒出愧悔交劇嗣後供職更非可論天牌屢降承膺無路玆敢略控短章仰暴衷懇伏乞聖明念臣身之決難冒沒察臣言之非出皎勵亟遞臣職仍治臣罪以肅朝綱亦命選部勿復檢擬以謝人言以靖私義千萬幸甚臣無任云云傳于徐英輔曰前刑判所遭臺言雖知其太不着題急於區處以格例間事究竟而承宣之越津替引太過太過若此則一有官箴皆將一生自劃於以官爲名之任乎不但反損事面當此無言時節尤孰欲刺口於曰可曰否乎諫長之啓適足以妨言路豈非不思之甚非爲一重臣所關後弊昨欲以此下敎而臨筵過午憊未及提則焉敢屢違乎此疏還給牌招入直此後此等之習亦各嚴飭
정조 23년
己未五月二十三日辰時上御誠正閣禮房承旨入侍時行都承旨李集斗假注書洪命周記注官承膺祚記事官李存秀以次進伏訖上曰今日之雨意何如集斗曰雲氣四捲姑無雨徵矣上曰雨澤之尙遲甚可悶也仍命書傳敎曰軍士房承旨入侍又命書傳敎曰左承旨入侍又命書傳敎曰同副承旨入侍賤臣承命出傳左承旨洪義浩左副承旨沈象奎同副承旨申大尹進伏上曰健元陵香祝已爲傳之耶集斗曰然矣命書傳敎曰禮房承旨馳詣健元陵奉審摘奸後局內諸陵一體奉審以來仍命集斗先退命書榻敎曰左副承旨傳香後仍詣龍山江受香所奉審摘奸以來上曰史官一員待命騎馬一匹立之出榻敎上曰史官則翰林進去可也命象奎及存秀先退上曰吏兵換房出榻敎上曰守令有闕之代令該曹口傳差出出榻敎上曰同副承旨之在北邑時以相較兵營事果勘何律耶大尹曰因大臣所奏盡奪告身配于寧邊矣上曰與申大羽爲幾寸耶大尹曰爲六寸親矣上曰大羽之子絅爲學齋任矣其文學之優劣與申絢何如大尹曰絅勝於絢矣命退承史以次退出
정조 23년
己未五月二十三日辰時上御誠正閣下直守令入侍時同副承旨申大尹假注書呂東植記注官金景煥承膺祚楚山府使趙華錫咸平縣監申溆南海縣監金志和金化縣監朴宗龜以次進伏訖上命守令進前華錫進奏職姓名上命奏履歷華錫曰以南行宣傳官登第爲參上復職及都摠都事出爲遂安郡守遞付京職爲引儀又爲懷德縣監陞五衛將又爲鳳山郡守今爲見職矣上曰何年登第乎華錫曰丙午內試射伏蒙賜第同年別試直赴矣上曰本邑方有還弊爾須各別釐正而亦須從所見報營以爲狀聞之地也華錫曰謹當竭力爲之矣溆進奏職姓名上曰不治之餘易於爲治下去後須各別善爲之俾有聲績優於前倅然後來頭有可觀者矣溆曰謹當殫竭做去矣上曰以若地處未參館錄乎大尹曰然矣上曰凡百如許而未做當爲之職可謂潦到矣宗龜進奏職姓名上曰久未見汝近以宮司見之矣守令是初除乎宗龜曰然矣上曰此非難治之邑爾須善爲之也署經則爲之乎宗龜曰昨日爲之矣志和進奏職姓名上曰年幾何志和曰五十八矣上曰下去善爲之也爾將何以做去志和曰謹當竭誠爲之矣仍命宣諭除七事敎曰南邑守令速令下去爲好咸平何當發程溆曰今夕似可出城矣上曰與南海待明朝下去可也命退諸臣以次退出
정조 23년
己未五月二十三日午時上御便殿右副承旨入侍時右副承旨徐英輔假注書呂東植記注官金景煥承膺祚以次進伏訖上曰右承旨入來乎英輔曰不爲入來矣上曰傳旨勿施前牌催促可也上曰政官尙未入來乎英輔曰尙不入來矣上曰俄者傳敎中政事當日爲之云者勿爲頒布以守令有闕之代令該曹口傳差出事改書出可也仍命退承史以次退出
정조 23년
己未五月二十三日申時上御重熙堂奉審承旨入侍時行都承旨李集斗假注書呂東植記注官承膺祚記事官李存秀以次進伏訖集斗曰臣馳詣健元陵陵上奉審無頉丁字閣碑閣奉審無頉祭物祭器祭井看審精潔諸執事摘奸無頉仍詣顯陵陵上奉審無頉丁字閣碑閣奉審無頉仍詣穆陵陵上奉審無頉丁字閣碑閣奉審無頉仍詣徽陵陵上奉審無頉丁字閣碑閣奉審無頉仍詣崇陵陵上奉審無頉丁字閣碑閣奉審無頉仍詣惠陵陵上奉審無頉丁字閣碑閣奉審無頉仍詣元陵陵上奉審無頉丁字閣碑閣奉審無頉之意敢此仰奏矣上曰唯仍敎曰往來時沿路農形果何如集斗曰趁今得雨猶可及之路傍之民有耕無水之畓問之則以爲待雨將移云矣上曰郊外則或勝於漢南耶集斗曰郊坰則便同負郭故旱之爲災似或勝於他處矣及今霈然則諸處皆好矣而今日亦茫無雨意臣之出去時則有東北風來時則反爲西風尤非得雨之徵矣陵所近處居民則以爲前年今日則得雨矣今番亦望其或如前年云矣上曰然矣前年今日則果爲得雨矣集斗曰七陵洞口外舊池疎鑿處詳細看審則善爲修築崇陵洞口外舊池亦善爲疎鑿而蓮花方發矣上曰唯仍命退承史以次退出
정조 23년
己未五月二十三日戌時上御重熙堂坐直承旨入侍時左副承旨沈象奎假注書呂東植記注官金景煥承膺祚二直提學李晩秀以次進伏訖上曰雨意一味漠然焦悶不成說晩秀曰今日方再設祈雨而尙無雨徵不勝切悶矣上曰今當坐待享事禮成時故召見卿等矣敎象奎曰今日奉審果爲無頉而精潔耶象奎曰然矣上曰祭物則用何物耶象奎曰只用脯魚酒果若干器而已命書備局草記批答敎曰明日雖是齋日開坐取招之意分付本司及該曹可也賤臣承命出傳又命書公事判付上曰風勢無定方尤非得雨之徵矣仍敎史官起視風竿曰風從何方來乎膺祚下殿起視奏曰西風矣上出御軒邊起視敎曰竿旗指西則此乃東風也西風之云不成說矣還御堂中至四更一點後命退諸臣以次退出
정조 23년
行都承旨李集斗緣故出左承旨洪義浩坐直右承旨鄭尙愚坐直左副承旨沈象奎坐右副承旨徐英輔坐同副承旨申大尹坐注書柳台佐病金啓溫仕直假注書呂東植仕事變假注書弼聖賚仕
정조 23년
李集斗啓曰明日常參經筵取稟傳曰只常參爲之
정조 23년
洪義浩啓曰御營廳將官來言今日本廳軍兵日次私習云矣敢啓傳曰知道
정조 23년
洪義浩啓曰同副承旨申大尹今日不爲仕進卽爲牌招何如傳曰允
정조 23년
傳于鄭尙愚曰來月初次次對進定於明日常參時同入
정조 23년
傳于洪義浩曰旱旣太甚憂心如焚之時摭幽隱恤庶枉猶不若省厥躬矯其非賓對之日已有求助於三司者必當各竭所知皆效一日之責而今則齋日已過自明日勿鏁臺廳使之逐日詣臺雖在論思之列者亦豈可越視而不以衮闕官邪刺口極言乎更飭三司諸臣以答罪己責躬之思
정조 23년
傳于沈象奎曰刑曹判書聞有實病與未肅拜亞尹許遞前望單子入之待下批牌招察任
정조 23년
刑曹判書前望單子入之李祖源落點
정조 23년
漢城左尹前望單子入之李鎭復落點
정조 23년
以右承旨鄭尙愚牌不進罷職傳旨傳于洪義浩曰分義豈容若此傳旨勿施牌招入直
정조 23년
以修撰朴崙壽副修撰尹益烈牌不進罷職傳旨傳于洪義浩曰只推
정조 23년
以南寅老囚單子判付內分揀放送爲良如敎
정조 23년
申大尹以備邊司言啓曰卽見西部居前典醫監醫官韓慶國所告原情則以爲渠弟慶信與右邊捕校金昌國粗有面分今五月初二日與名不知韓哥捕校路逢渠弟誘往南山外始曰汝之行事近多迂闊必有行賊之事云云仍以紅絲縛之諸般治賊之惡刑無所不施皮開肉綻折骨拉齒而罵不絶口則翌日又押向北里酷刑如昨而欲以賣贓於富人中某某之意誣引故答之以寧可速殺豈可誣人云爾則渠等亦知其無奈始乃放送而體無完膚嘔血喘急實有朝夕不保之慮若於渠弟不死之前此冤未泄則將爲干和之恨金韓兩漢亟施反坐之律云矣京外捕校之枉害平民前後飭敎極其嚴截而今此所告萬萬可駭卽問于該捕廳則果有是事而該校亦已汰除云常時之不能察飭不可無警當該右邊捕盜大將趙心泰爲先從重推考該捕校等卽令該曹嚴覈考律勘處何如傳曰鎭營如許之習近來飭禁何如則京廳捕校行此盜賊所不爲之習於無告平民旣聞之後何可例治當該捕將爲先罷職仍令左大將兼察卽爲開坐具格究覈明日常參時以草供持入事分付可也
정조 23년
傳于洪義浩曰壯勇大將姑勿出代都提調摠察從事官發牌聽傳敎
정조 23년
鄭尙愚啓曰右邊捕盜大將以左大將兼察事命下矣左邊捕盜大將申大顯卽爲牌招聽傳敎何如傳曰今已夜深先擧行待開門聽傳敎